CELEX: 32016R1042
Language: sl
Date: 2016-06-24 00:00:00
Title: Uredba Sveta (EU) 2016/1042 z dne 24. junija 2016 o spremembi Uredbe (EU) št. 1370/2013 o opredelitvi ukrepov za določitev nekaterih pomoči in nadomestil v zvezi s skupno ureditvijo trgov za kmetijske proizvode glede veljavne količinske omejitve za odkup posnetega mleka v prahu

29.6.2016   
            
            
               SL
            
            
               Uradni list Evropske unije
            
            
               L 170/1
            
         UREDBA SVETA (EU) 2016/1042
   z dne 24. junija 2016
   o spremembi Uredbe (EU) št. 1370/2013 o opredelitvi ukrepov za določitev nekaterih pomoči in nadomestil v zvezi s skupno ureditvijo trgov za kmetijske proizvode glede veljavne količinske omejitve za odkup posnetega mleka v prahu
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 43(3) Pogodbe,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               Sektor mleka in mlečnih proizvodov doživlja daljše obdobje velikih tržnih neravnotežij. Medtem ko je svetovno povpraševanje po uvozu mleka in mlečnih proizvodov leta 2015 na splošno ostalo stabilno v primerjavi z letom 2014, se je proizvodnja v Uniji in drugih glavnih regijah izvoznicah bistveno povečala.
            
         
               (2)
            
            
               Naložbe v zmogljivost proizvodnje mleka v Uniji zaradi priprave na iztek mlečnih kvot in zaradi pozitivnih srednjeročnih obetov na svetovnem trgu so povzročile, da proizvodnja mleka v Uniji stalno narašča. Presežne proizvedene količine mleka se predelajo v proizvode, ki jih je mogoče hraniti dolgoročno, kot sta na primer maslo in posneto mleko v prahu.
            
         
               (3)
            
            
               Posledično so se cene posnetega mleka v prahu v Uniji v letih 2014 in 2015 znižale, ko so dosegle ceno javne intervencije.
            
         
               (4)
            
            
               Uredba Sveta (EU) št. 1370/2013 (1) določa količinski omejitvi za odkup masla in posnetega mleka v prahu po fiksni ceni iz navedene uredbe. Ko so te omejitve dosežene, se odkup izvede po razpisnem postopku, da se določi najvišja odkupna cena.
            
         
               (5)
            
            
               Prvotna količinska omejitev 109 000 ton za odkup posnetega mleka v prahu po fiksni ceni, določena v Uredbi (EU) št. 1370/2013, je bila dosežena 31. marca 2016.
            
         
               (6)
            
            
               Za pomoč sektorju mleka in mlečnih proizvodov pri iskanju novega ravnotežja v trenutnih težkih tržnih razmerah in za ohranitev zaupanja v učinkovitost mehanizmov javne intervencije sta bili z Uredbo Sveta (EU) 2016/591 (2) količinski omejitvi za odkup masla in posnetega mleka v prahu po fiksni ceni v letu 2016 podvojeni.
            
         
               (7)
            
            
               Pred začetkom veljavnosti Uredbe (EU) 2016/591 je potekal razpisni postopek, na podlagi katerega je bilo odkupljenih 27 000 ton posnetega mleka v prahu.
            
         
               (8)
            
            
               Od ponovnega začetka izvajanja odkupa po fiksni ceni v okviru nove količinske omejitve so bile količine posnetega mleka v prahu, kupljenega vsak teden, znatno višje kot na začetku leta. Zato se pričakuje, da bo nova količinska omejitev hitro dosežena.
            
         
               (9)
            
            
               Kadar se razpisni postopek začne izvajati pred začetkom veljavnosti te uredbe, se količine, odkupljene po navedenem postopku, ne bi smele upoštevati pri določitvi razpoložljive količine za odkup posnetega mleka v prahu po fiksni ceni v letu 2016.
            
         
               (10)
            
            
               Za zagotovitev, da bi začasni ukrep iz te uredbe imel takojšen učinek na trg in bi prispeval k ustalitvi cen, bi morala ta uredba začeti veljati dan po objavi –
            
         SPREJEL NASLEDNJO UREDBO:
   Člen 1
   V členu 3(1) Uredbe (EU) št. 1370/2013 se drugi pododstavek nadomesti z naslednjim:
   
      „Z odstopanjem od prvega pododstavka za leto 2016 količinski omejitvi za odkup masla in posnetega mleka v prahu po fiksni ceni znašata 100 000 ton za maslo in 350 000 ton za posneto mleko v prahu. Količine, odkupljene po razpisnem postopku, ki je v teku na dan 29. junija 2016, se ne vštejejo v navedeni količinski omejitvi.“
   
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Luxembourgu, 24. junija 2016
      
         
            Za Svet
         
         
            Predsednik
         
         A.G. KOENDERS
      
   
   
      (1)  Uredba Sveta (EU) št. 1370/2013 z dne 16. decembra 2013 o opredelitvi ukrepov za določitev nekaterih pomoči in nadomestil v zvezi s skupno ureditvijo trgov za kmetijske proizvode (UL L 346, 20.12.2013, str. 12).
   
      (2)  Uredba Sveta (EU) 2016/591 z dne 15. aprila 2016 o spremembi Uredbe (EU) št. 1370/2013 o opredelitvi ukrepov za določitev nekaterih pomoči in nadomestil v zvezi s skupno ureditvijo trgov za kmetijske proizvode v zvezi z veljavnima količinskima omejitvama za odkup masla in posnetega mleka v prahu (UL L 103, 19.4.2016, str. 3).